《溪晴独钓》
宋代·李处权

霁景如发蒙，幽人事临眺。
山明乍开屏，水净新拭照。
百年能几醉，万事付一笑。
纶巾称芒屩，持竿坐窈窕。
勿谓吾钩直，我意不在钓。
独鹤何处来，寒云发清叫。
乃以闻天声，和此登皋啸。
我亦遗世人，与尔岂殊调。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。